Landets konfirmander har i år ladet tålmodigheden teste, efter at forårets konfirmationer blev udskudt som følge af coronasituationen. Og som om de kommende konfirmander ikke har fået lov at vente længe nok, kan ventetiden nu blive endnu længere for en skoleklasse i Frederikshavn. En elev på Privatskolen i Frederikshavn er nemlig konstateret smittet med coronavirus, og søndag skal elevens klasse efter planen fejre den fra foråret udskudte konfirmation. Det skriver Kanal Frederikshavn . - Allerede fredag var vi bekendt med, at familie til den pågældende elev var konstateret smitte med coronavirus. Derfor valgte vi at sende eleven og resten af klassen hjem, og samtidig opfordrede vi til at lade sig teste, forklarer skoleleder Flemming Horsfeldt. Lørdag morgen fik skolelederen besked om, at den pågældende elev havde testet positiv, og herefter blev alle forældre orienteret, ligesom en besked er sendt ud på skolens Intra og Facebook-side. Og spørgsmålet er nu, om klassen fortsat kan fejre sin i forvejen udskudte konfirmation søndag. - Vi føler med dem, og det er bare så træls, at det lige kommer nu. Det er næsten ikke til at holde ud at tænke på de forberedelser, der ligger bag sådan en dag. - Vi kan bare håbe, at eleverne kan nå at få svar på deres prøver inden i morgen, siger skolelederen. TV2 Nord forsøger at få en kommentar fra Abildgård Kirke, hvor konfirmationen efter planen skal holdes.

Opsummering:
En elev på Privatskolen i Frederikshavn er konstateret smittet med coronavirus dagen inden elevens klasse skal konfirmeres.